

**Foodora-sjef blir daglig leder i Too Good To Go**

**Johan Ingemarsson er ansatt som ny daglig leder i matredder-appen Too Good To Go i Norge.**

Ingemarsson kommer fra stillingen som Head of Logistics i Foodora Norge, hvor han har jobbet de siste par årene. Tidligere har han blant annet vært daglig leder i treningskjeden Actic i en årrekke.

Han tar over lederstolen i Too Good To Go etter Ann-Kristin Raknes Pfründer, som siden 2019 har utviklet selskapet fra å være en liten gründerbedrift til å bli et mellomstort selskap i sterk vekst. Hun gikk nylig over i en stilling som investeringspartner i Norselab.

– Vi gleder oss veldig til å få Johan på plass, både på det norske kontoret og i ledelsen internasjonalt. Vi skal vokse videre, og vi er overbevist om at hans mangeårige ledererfaring og kompetanse fra app-markedet, matbransjen og logistikk vil bidra positivt. Han fremstår også som en svært empatisk ledertype, sier Tina Halborg Nielsen, VP Operations Europe i Too Good To Go og fungerende daglig leder på selskapets norgeskontor.

**Vil ha med enda flere matbedrifter**

Ingemarsson tiltrer sin nye rolle i juni.

– Jeg er kjempeglad for dette og opplever Too Good To Go som et selskap med en spennende kombinasjon av miljøfokus og forretningsforståelse. Det gir mening for meg, sier Ingemarsson.

– Too Good To Go har utviklet seg mye de siste årene, men det er fortsatt et stort potensial for å redde mer overskuddsmat, slik at svinnet reduseres. Derfor kommer vi til å jobbe for å få med enda flere matbedrifter i appen, og ellers sørge for at app-kjennskapen fortsetter å øke. I tillegg håper jeg at jeg kan være en god leder som bidrar til at vi sammen driver selskapet fremover. Jeg er opptatt av inkludering, sier han.

**Økt interesse for matredding**

Selskapet samarbeider med rundt 4000 matbedrifter på landsbasis, noe som er seksti prosent flere enn for ett år siden. Økningen skyldes blant annet et økt tilfang av dagligvarebutikker i appen.

Totalt ble det solgt 2,2 millioner poser med overskuddsvarer gjennom appen i Norge i 2021 – en økning på nærmere femti prosent sammenlignet med året før, ifølge selskapets [rapport for 2021](https://toogoodtogo.no/no/download/matsvinn-og-matredding).

1,6 millioner nordmenn har lastet ned appen, som nå finnes i 17 land.

**Om Too Good To Go**

Matredder-app. Knytter butikker og andre matbedrifter med varer til overs sammen med folk som vil kjøpe disse til redusert pris.

Too Good To Go samarbeider også med aktører i matbransjen om å sette matsvinn på agendaen, gjør tiltak for å inspirere til svinn-kutt og deler informasjon om matsvinnproblematikken i ulike kanaler.

**Kontakt**Johan Ingemarsson, Head of Logistics i Foodora, johan.ingemarsson@foodora.no, 958 46 870
Tina Halborg Nielsen, thalborg@toogoodtogo.com, 0045 2073 2966 Lene Kallum, kommunikasjonssjef i Too Good To Go, lkallum@toogoodtogo.no, 991 07 900